Det færøske elselskab, SEV, sætter torsdag Færøernes anden møllepark, Húsahagi, i drift på toppen af et forblæst bjerg få kilometer nordvest for Torshavn.

Selvom parken blot består af 13 vindmøller på hver 900 kW, forventes de - på grund af en gennemsnitlig vindhastighed på ti meter i sekundet – at kunne producere 41 GWh om året, hvilket svarer til 23 pct. af øernes elforbrug.

Sammen med bidraget fra fem eksisterende vindmøller og vandkraft bringer det Færøernes forsyning med el fra vedvarende energikilder op på 60 pct. SEV har et mål om at levere 75 pct. grøn el i 2020.

At rumme så store mængder vindenergi i et spinkelt elsystem som det færøske kræver styring, og SEV har derfor netop indkøbt et avanceret styringssystem af Schneider Electric. Systemet er fuldautomatisk og indeholder blandt andet det såkaldte Power Hub, som er udviklet af Dong Energy, og som kan afbryde store kunder ved for stor belastning på nettet.

Læs også: Nyt energipartnerskab vil spare små øer for tonsvis af dieselolie

Parken består af 13 stk. tyske Enercon-møller på hver 900 kW, der har en rotordiameter på 44 meter og en navhøjde på 44 meter. Møllerne tilsluttes som vanligt nettet via en transformerstation.

Til at bistå med at trimme driften af vindmølleparken med det øvrige elsystem og den nye styring har SEV hyret det rådgivende firma P.A. Pedersen.

Tidligere blev elsystemet nemlig styret manuelt, men med fluktuerende produktion fra vindmøllerne er det ikke mere en mulighed, fortæller projektansvarlig Peter Vinter:

»Man kan sammenligne operatørens fremtidige rolle med pilotens i et moderne fly. Flyets computersystem kan styre flyet langt mere optimalt i forhold til vejrforhold og brændstoføkonomi, og pilotens primære rolle er at overvåge systemerne og overtage styringen, når noget usædvanligt sker,« siger han.

Batterianlæg skal støtte elsystemet

I tilknytning til transformerstationen bliver der også etableret et batterianlæg med en effekt på 2,3 MW, som skal hjælpe med at udjævne elproduktionen fra vindmøllerne.

Batterianlægget sættes i drift til april 2015 og kan levere 2,3 MW effekt ud på nettet i et kvarter, når det er fuldt opladet, hvilket også vil blive brugt til at stabilisere det samlede elnet med.

Ingeniørfirmaet P.A. Pedersen har en lang forhistorie for samarbejde med færingerne. Det var således elingeniører fra P.A. Pedersen, der tegnede Færøernes første kommunale elværk i Tórshavn i 1920, og virksomheden har været involveret i de fleste store transformerstationer, el- og vandkraftværker, der er bygget på øerne siden.

SEV har i forvejen fem Enercon-vindmøller af samme slags stående på en bjergtop øst for Torshavn.